續湖陰曲
作者：徐寶之
朝代：宋

paragraphs: 巴滇之馬如游龍，寶鞭裊裊迴如風。
將軍夢斷忽心戰，五騎飛出尋無蹤。
道旁客姥頭欲白，驚見歸韀如電擊。
當時天子重丁寧，典午安危爭一刻。
大寧王氣方中天，南陽青兖森戈鋋。
金函詔下傳羽檄，狂奴喑死如寒蟬。
老驥志欲千里伸，晉天不覆鬼蜮臣。
草間悵望可人土，老却江潭種柳人。